แรงขายทำกำไรฉุด SET พลิกปิดลบ 3 จุด แนะจับตามติร่าง Brexit อังคารหน้า
แรงขายทำกำไรฉุด SET พลิกปิดลบ 3 จุด แนะจับตามติร่าง Brexit อังคารหน้า โดยดัชนีปิดตลาดวันนี้ ที่ระดับ 1,587.63 จุด ลบ 2.87 จุด หรือ 0.18% มูลค่าการซื้อขาย 5.35 หมื่นล้านบาท
10 ม.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,587.63 จุด ลบ 2.87 จุด หรือ 0.18% มูลค่าการซื้อขาย 5.35 หมื่นล้านบาท
10 หุ้นกดดัชนีวันนี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยวันนี้แกว่งไซด์เวย์ เช่นเดียวกันกับตลาดหุ้นอื่นในภูมิภาคเอเชีย โดยในช่วงเช้าดัชนีฯ ปรับตัวขึ้นแต่ยังไม่สามารถยืนเหนือระดับ 1,600 จุดได้จากมีแรงขายทำกำไรออกมา และได้ปรับตัวลงมาในช่วงบ่าย เนื่องจากยังมีหลายปัจจัยที่นักลงทุนยังติดตามดู โดยเฉพาะการเจรจาสงครามการค้าระหว่างสหรัฐและจีนที่สิ้นสุดลงไปนั้น แต่ยังไม่เห็นถึงประเด็นเชิงบวก และการลงมติต่อร่างข้อตกลงแผนการแยกตัวของอังกฤษออกจากสหภาพยุโรป (Brexit) ของรัฐสภาอังกฤษ ในวันที่ 15 ม.ค.นี้ รวมถึงปัญหาการปิดหน่วยงานของรัฐบาลสหรัฐ(ชัตดาวน์)
นอกจากนี้ยังได้รับแรงกดดันจากข่าวเฉพาะตัวของบมจ.โทเทิ่ล แอ็คเซ็ส คอมมูนิเคชั่น (DTAC) หลังทำสัญญาระงับข้อพิพาทที่มีอยู่ส่วนใหญ่และที่อาจจะเกิดขึ้นในอนาคตทั้งหมดที่เกี่ยวกับสัญญาสัมปทาน คิดเป็นมูลค่า 9.51 พันล้านบาท กับทางบมจ.กสท โทรคมนาคม ส่งผลทำให้หุ้น DTAC ปรับตัวลงแรง และกดดันต่อหุ้นกลุ่มสื่อสารตัวอื่น จากความกังวลว่าอาจมีการดำเนินการในลักษณะเดียวกัน
สำหรับแนวโน้มการลงทุนในวันพรุ่งนี้ นายวีระวัฒน์  กล่าวว่า ตลาดฯน่าจะแกว่งไซด์เวย์ พร้อมให้แนวรับ 1,575 จุด ส่วนแนวต้าน 1,600 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
BDMS มูลค่าการซื้อขาย 5,932.84 ล้านบาท ปิดที่ 22.80 บาท เพิ่มขึ้น 0.10 บาท
CPALL มูลค่าการซื้อขาย 3,520.38 ล้านบาท ปิดที่ 74 บาท เพิ่มขึ้น 1.50 บาท
PTT มูลค่าการซื้อขาย 3,403.38 ล้านบาท ปิดที่ 48.75 บาท เพิ่มขึ้น 0.50 บาท
KBANK มูลค่าการซื้อขาย 2,997.82 ล้านบาท ปิดที่ 180 บาท ลดลง 6 บาท
AOT มูลค่าการซื้อขาย 2,741.66 ล้านบาท ปิดที่ 66 บาท ราคาไม่เปลี่ยนแปลง
 
ตลาดหุ้นเอเชีย
